
ODVOZ KOMUNALNOG OTPADA 


Problem odvoza komunalnog otpada iz zaseoka Zrinščaki — 
Vidovići, koji je nastao zbog nemogućnosti okretanja kamiona za 
skupljanje komunalnog otpada uspješno je riješen uz pomoć Općine 
Radoboj. 

S obzirom da se kamion za skupljanje komunalnog otpada 
«Krakom» d.o.o. Krapina nije imao gdje okrenuti prilikom skuplja- 
nja komunalnog otpada, stanovnici zaseoka Zrinščaki-Vidovići bili 
su prisiljeni komunalni otpad dovoziti do najbliže prometnice, koja 
je udaljena oko 500 metara od samog zaseoka. Kako bi svojim mje- 
štanima omogućio što lakše odlaganje komunalnog otpada, u rje- 
šavanje problema uključio se i načelnik Općine Radoboj, Anđelko 
Topolovec, koji je zajedno sa predstavnicima Krakom-a d.0.0. izašao 
na teren, te dogovorio sa mještanima proširenje i uređenje prilaznog 
puta, na kojem će se ubuduće okretati kamion za skupljanje komu- 
nalnog otpada. Nakon postignutog dogovora Općina Radoboj je 
pristupila uređenju i proširenju puta, te sada kamion za skupljanje 
komunalnog otpada dolazi u zaseok Zrinščaki-Vidovići. ( B. O.) 


POSTAVITE KUĆNE BROJEVE 


Obavještavamo mještane Općine Jesenje da su 
povodom nadolazećeg popisa stanovništva, kućanstava 
i stanova u Republici Hrvatskoj, dužni postaviti kućne 
brojeve na svojim stambenim i poslovnim objektima, su- 
kladno članku 6. Odluke o komunalnom redu općine Je- 
senje (Službeni glasnik KZŽ-a br 5. od 10. srpnja 1998. 
godine). 

Temeljem Zakona o popisu stanovništva, kućansta- 
va i stanova u Republici Hrvatskoj 2011. godine (“Na- 
rodne novine" broj 92/10), popis će se vršiti od 01. do 
28. travnja 2011. godine. 

Ukoliko niste postavili kućni broj na svoj objekt, 
molimo da isti postavite u što kraćem roku, a svakako 
prije navedenog datuma početka popisa stanovništva, 
kako biste izbjegli novčanu kaznu i ostale troškove koji 
iz toga proizlaze. 

REKONSTRUKCIJA CESTE VELIKO SELO-SITARI 


Na inicijativu načelnika Općine Jesenje Ivana Maligeca, odr- 
žan je sastanak na kojem su prisustvovali župan KZŽ-a Siniša 
Hajdaš Dončić, njegov zamjenik Anđelko Ferek Jambrek, Željko 
Horvat, pročelnik Upravnog odjela za promet i komunalnu infra- 
strukturu, ravnatelj ZUC-a Jasmin Krizmanić te predstavnici firme 
Hršak&Hršak kao izrađivača projektne dokumentacije. Tema sa- 
stanka bilo je stanje županijsko — lokalne ceste Veliko Selo — Sitari. 
Načelnik je informirao nazočne da je izrađena projektna dokumen- 
tacija za rekonstrukciju i uređenje tog dijela ceste. Budući da se na 
tom dijelu nalaze dva klizišta, potrebno je bilo izvesti probne iskope 
terena kako bi se moglo prići izradi dokumentacije za sanaciju. Na 
sastanku je dogovoreno da će radove financirati dijelom Općina Je- 
senje, a dijelom ŽUC te će se raspisivati natječaji za odabir izvođača 
radova. Dožupan Anđelko Ferek Jambrek obavijestio je načelnika 
da županija i ove godine raspisuje natječaje za sufinanciranje rada 
Udruga, sufinanciranje projekata iz energetske učinkovitosti, obnov- 
ljivih izvora energije, subvencioniranje poljoprivredne proizvodnje. 
Svi natječaji bit će objavljeni na web stranicama županije; www.kzz. 
hr (natječaji i javni pozivi). 


S obzirom na lijepo vrijeme koje dolazi, velik broj stanovnika 
spaljivat će korov na svojem zemljištu. S obzirom da je Općinsko Vi- 
jeće Općine Radoboj donijelo Odluku o uvjetima spaljivanja korova, 
trave i drugog otpadnog materijala biljnog porijekla, obavještavamo 
sve stanovnike Općine Radoboj koji će na svojem zemljištu spaljivati 
suhu travu, da su u skladu sa naprijed navedenom Odlukom dužni o 
spaljivanju obavijestiti dobrovoljno vatrogasno društvo na području 
Općine Radoboj, odnosno najbližu vatrogasnu postrojbu. 

Obavijest o spaljivanju daje se neposredno ili putem telefona 
vatrogasnoj postrojbi tri sata prije spaljivanja i mora sadržavati: 

1. nazivi površinu na kojoj će se obavljati spaljivanje, 

2. broj osoba koje će obavljati spaljivanje, 

3. planirano vrijeme za spaljivanje, opis i količinu materijala 

koji će se spaljivati, 

4. preventivne mjere koje će se poduzimati. 
Navedena Odluka i obveze osoba koje vrše spaljivanje suhe trave 
donesene su u svrhu sprječavanja nastanka požara, s obzirom na vi- 
šegodišnja iskustva nekontroliranog spaljivanja suhe trave. (B. O.) 

RADOBOJSKI OBRTNIK NA ČELU KOMORE 


Predsjednik Hrvatske obrtničke komore od kraja si- 
ječnja 2011. godine je obrtnik iz Radoboja, DRAGUTIN 
RANOGAJEC. 

Rođen je 29. listopada 1959. godine, kao prvo od šestero djece 
u radničkoj obitelji oca Stjepana i majke Marte (rođ. Maček). Nakon 
završene osnovne škole u Radoboju, upisuje Srednju trgovačku školu 
u Krapini, koju završava 1977. godine. Nakon reguliranja vojne ob- 
veze 1979. godine zapošljava se u trgovačkom poduzeću “Kolonijale? 
koje napušta 1984. godine zbog odlaska na novo radno mjesto u 
zagrebački “Naprijed", gdje radi do 1989. godine. 

Oženjen je od 1982. godine i otac akademski obrazovane kćeri. 

Godine 1989. donosi odluku o otvaranju obiteljskog obrta koji 
uspješno posluje već 21 godinu te zapošljava 4 djelatnika u trgovini i 
knjigovodstvenom servisu. 

Svoje aktivnosti u obrtništvu započinje već 1990. godine kada 
je izabran za predsjednika Sekcije za trgovinu, te ulazi u Upravni 
odbor Udruženja obrtnika Krapina. 

Dolaskom ratnih zbivanja aktivno se uključuje u obranu 
Domovine te je nositelj Spomenice domovinskog rata 1990.-1992. 
godine. 

U razdoblju do 2004. godine obavlja razne dužnosti, od čla- 
na prve Skupštine OKKZŽ, do predsjednika Udruženja obrtnika 
grada Krapine. Ustrajnost u poslu i želja za promjenom odno- 
sa prema obrtništvu rezultirala je izborom na mjesto predsjednika 
Obrtničke komore Krapinsko-zagorske županije. Tu časnu duž- 
nost obavlja u trećem mandatu, na dobrobit obrtništva u cjelini. 
Član je Upravnog odbora Hrvatske obrtničke komore, predsjednik 
Odbora za gospodarstvo, Odbora za europske integracije, te pot- 
predsjednik Odbora za financije HOK-a. Završio je obuku za suca 
izmiritelja u organizaciji Wifi Croatia International Network i član 
je Hrvatske udruge za mirenje. 

Odlukom Hrvatskog sabora, od 2006. godine obnaša dužnost 
suca porotnika na Visokom trgovačkom sudu u Zagrebu, a u rujnu 
2008. godine imenovan je za vanjskog člana Odbora za razvoj i ob- 
novu Hrvatskog sabora. 


ZA RAVNOPRAVNOST ŽENA 


Na sjednici — Glavnog 
odbora — Socijaldemokratskog 
foruma žena Hrvatske, odr- 
žanoj krajem siječnja 2011. 
godine, za predsjednicu je iza- 
brana DUNJA ŠPOLJAR iz 
RADOBOJA. 

Dunja Špoljar je rođena 
31. kolovoza 1966. Završila je 
poslijediplomski studij i magi- 
strirala nastavu i organizaciju u 
osnovnoj školi. Radi kao uči- 
teljica-mentorica razredne na- 
stave u PŠ Prišlin, u Humu na 
Sutli. Članica je Predsjedništva 
Županijske organizacije SDP-a Krapinsko- zagorske županije, 
Županijske skupštine Krapinsko-zagorske županije, predsjedni- 
ca OO SDFŽ Radoboj, koordinatorica programa aktivizacije rada 
SDFŽ KZŽ, a sada i predsjednica Glavnog odbora SDFŽ Hrvatske. 
Polje posebnog interesa joj je odgoj i obrazovanje. Područja rada na 
kojima se misli posebno založiti kroz program rada u SDFŽ-a su: 

* jednakost na radnom mjestu 

* izjednačavanje plaća 

jednaki kriteriji napredovanja 
jednakost pri zapošljavanju 

veća participacija žena u radu sindikata 
* smanjenje nezaposlenosti žena 

Član je Rotary klu- 
ba Krapina gdje je obna- 
šao dužnost predsjednika, 
te je član Izvršnog odbora 
Društva za kajkavsko kul- 
turno stvaralaštvo Krapina. 
Uz sve navedene aktivnosti, 
poslovne i obiteljske obveze, 
rado se odaziva i aktivno su- 
djeluje u raznim društvenim, 
sportskim i humanitarnim 
događanjima. 

Nakon izbora, novi 
predsjednik Hrvatske obrt- 
ničke komore dao je niz izja- 
va, nastupao u televizijskim 
emisijama i iznosio svoj pro- 
gram rada. Zbog toga smo 
ga mi zamolili da kaže ne- 
što o obrtništvu na području 
Općine Radoboj. Kao jedan 
od radobojskih poduzetnika predlaže da se obrtništvu u lokalnoj sre- 
dini pokloni više pažnje. Smatra da bi bilo dobro, barem uz obilježa- 
vanje Dana općine, organizirati određene manifestacije putem kojih 
bi obrtnici prikazali svoje mogućnosti i što veći broj zainteresiranih 
upoznali sa svojim radom. Kao jednu od mogućnosti vidi i organi- 
zaciju Dana šampinjona jer je zahvaljujući još jednom radobojskom 
obrtniku, gospodinu B. Cerovečkom, naš kraj i po tome poznat ši- 
rom Hrvatske. 

Uz sve svoje obveze g. Ranogajec je spreman pomoći razvoju 
obrtništva i u Radoboju pa bi to valjalo i iskoristiti. 

Koliko su funkcija predsjednika Hrvatske obrtničke komore i 
djelatnost obrtništva u cjelini značajni, dokaz su i čestitke koje je na- 
kon izbora Dragutin Ranogajec između ostalih primio od predsjed- 
nika Hrvatske Ive Josipovića i predsjednice Vlade Jadranke Kosor. 

U četvrtak 3. ožujka 2011. predsjednik Josipović primit će na 
razgovor novoizabranog predsjednika i potpredsjednike Hrvatske 
obrtničke komore, što je još jedan dokaz važnosti obrtništva u uku- 
pnom ekonomskom razvoju. (vir) 


*. podizanje razine stupnja obrazovanja žena u Hrvatskoj 

* dostupnost cjeloživotnog obrazovanja za sve žene u Hrvatskoj 
*._ usklađivanja obveza rada i obiteljskog života 

* utjecaj na povećanje smještajnih kapaciteta u vrtićima 

* sigurnost radnog mjesta za trudnice i rodilje 

*. pravo na medicinsku i financijsku pomoć za majke 

* pravo na dojenje 

* veća participacija žena u političkom životu najmanje 40% 

Socijaldemokratski forum žena SDP-a (SDFŽ) interesni je 
oblik organiziranja žena u SDP-u, otvoren svim ženama koje dijele 
vrijednosti socijalne demokracije i žele doprinijeti ostvarivanju druš- 
tva rodne ravnopravnosti, pariteta u predstavljanju i odlučivanju, slo- 
bode, jednakosti, solidarnosti i socijalne pravde. Socijaldemokratski 
forum žena autonoman je u organiziranju, raspravljanju, odluči- 
vanju, određivanju političkih smjernica i njihovom ostvarivanju. 
Autonomnost u ovom smislu u odnosu je s odgovornošću — jedno ne 
postoji bez drugoga. Za članice Socijaldemokratskog foruma žena 
SDP-a autonomnost je i izraz mogućnosti sudjelovanja u društveno- 
me i političkom životu za svaku građanku Republike Hrvatske, bez 
obzira na njezinu rasu, nacionalnost, socijalni status, obrazovanje, 
društveno porijeklo i drugo. 

Glavni odbor novo je tijelo u organiziranju SDFŽ Hrvatske 
prema novom Statutu SDFŽ SDP- a od 27. studenog 2010. godi- 
ne, kada je održana 10. Izborna skupština Socijaldemokratskog 
foruma žena SDP — a u Zagrebu. 

Prva, konstituirajuća sjednica Glavnog odbora Socijal- 
demokratskog foruma žena održana je 22. siječnja 2011. godine. 
Na funkciju predsjednice Glavnog odbora SDFŽ-a izabrana je mr. 
Dunja Špoljar (vir) 

ZA STANOVNIŠTVO OPĆINE RADOBOJ NAJBOLJE BI BILO KADA BI ZDRAVSTVENA I 
ZUBNA AMBULANTA TE LJEKARNA BILE NA JEDNOM MJESTU 


ZOVITE U ODREĐENO VRIJEME 


Uz stotinjak visoko obrazovanih ljudi rođenih na po- 
dručju sadašnje općine Radoboj ima i desetak liječnika. 
Neki od njih svoje su uspješne karijere ostvarili i završili 
u poznatim bolnicama Zagreba i Varaždina, jedan dio ih i 
danas radi u bolnicama, a preostali su u domovima zdravlja 
ili obavljaju privatnu praksu. Posljednjeg desetljeća za sta- 
novništvo Radoboja i okolnih naselja svakako je najpozna- 
tija doktorica medicine ŠTEFANIJA KUNŠTEK, koja od 
1999. godine obavlja privatnu praksu primarne zdravstvene 
zaštite u Radoboju. Kako se u sustavu zdravstvene zašti- 
te u posljednje vrijeme događaju značajne organizacijske 
promjene, zamolili smo dr. Kunštek da za Radobojsko-Je- 
sejanski list odgovori na nekoliko pitanja koja se odnose 
na pružanje primarne zdravstvene zaštite s namjerom da 
pomognemo kako pacijentima tako i osoblju zdravstvene 
ambulante. 

** DU Radoboju djeluje zdravstvena ambulanta od 
1958. godine. Radila je u početku nekoliko dana u tjednu, 
da bi se s vremenom prešlo na svakodnevi rad. Kroz nju 
su prošli mnogi liječnici i medicinske sestre Doma zdrav- 
lja Krapina. Od 1999. godine o zdravlju stanovništva op- 
ćine Radoboj brine dr. med. Štefanija Kunštek uz pomoć 
medicinske sestre Višnje Herak u okviru privatne ordi- 
nacije obiteljske zdravstvene zaštite. Gospođo Kunštek , 
koliko ljudi ovisi o Vašoj, kažimo to tako, svakodnevnoj 
brizi za zdravlje, što je kod toga lijepo, a što loše s ob- 
zirom da pružate primarnu zdravstvenu zaštitu ljudima 
kraja iz kojeg i sami potječete? 

** U ambulantu Radoboj prijavljena su 1622 osigu- 
ranika od čega je više od 60% starijih od 50 godina, a njih 
460 stariji su od 65 godina. Starosna dob i razne kronične 
bolesti razlog su da je ova ambulanta svakog radnog dana 
jako posjećena, a često i prenapučena. Prenapučena čeka- 
onica, bolesnici koji su zbog bolesti ili drugih sveukupnih 
problema nervozni, neprekidna zvonjava telefona, gotovo 
svakodnevne promjene koje se događaju u zdravstvenom 
sustavu, ponekad mi daju osjećaj bespomoćnosti i to je ono 
što je loše, jer se posao ne može obavljati onako kako ja 
zamišljam da bi se trebao obavljati. 

Lijepo je to što vidim da su mi ljudi ukazali veliko 
povjerenje i vjeruju da im moj tim može pomoći kod ot- 
klanjanja njihovih zdravstvenih tegoba. Kao nedostatak 
mogu navesti činjenicu da su ljudi u Radoboju uskraćeni 
mogućnosti da lijek podignu u mjestu gdje dobivaju liječ- 
ničku pomoć. Isto tako moraju putovati u druga mjesta radi 
konzilijarnih pregleda na primjer kod internista, neurologa 
ili radi laboratorijskih pretraga, kao što to mogu oni koji 
imaju svoje liječnike u domovima zdravlja. 

*** Više od desetljeća brinete o zdravlju velikog bro- 
ja ljudi s područja radobojske općine. Nadamo se da ne 
ćemo otkriti liječničku tajnu, ako Vam postavimo pita- 
nje: od koji bolesti najviše pobolijevaju naši mještani? 

*** Kako se radi uglavnom o starijoj populaciji, najviše 
se liječe zbog kardiovaskularnih bolesti ( povišeni krvni tlak, 
bolesti srca, masnoće u krvi). U vrijeme zimskih mjeseci 


sve veći porast oboljenja od depresije, stresa i drugih psi- 
hičkih bolesti što je povezano sa stanjem u društvu kao što 
su gubitak posla, nedostatak sredstava za normalni život, 
nemogućnost zapošljavanja i tome slično. 

** Posljednjih godina događaju se velike promjene 
u sustavu zdravstva. Bilo je problema sa plaćanjem par- 
ticipacije, vođenjem raznih evidencija, a u posljednje 
vrijeme ukinuto je izdavanje pisanih recepata za lijekove 
kako je to bila praksa. Sada se to obavlja putem elektroni- 
ke. Pacijenti dođu do Vas ili nazovu telefonom i umjesto 
klasičnog recepta dobiju obavijest da lijek uz predočenje 
zdravstvene iskaznice mogu podići u bilo kojoj ljekarni. 
Je li se ta novost uhodala i kako su je prihvatili korisnici? 

*“* U početku je bilo problema tehničke prirode, na 
primjer spajanje na CEZIH pri čemu nam kompjutori nisu 
dozvoljavali rad, dolazilo je do zastoja, pa se ja ovim putem 
ispričavam svima koji su to osjetili na svojim leđima. 

Uvođenje e-recepata daje mogućnost da kronični bo- 
lesnici dobiju svoju terapiju bez papira, a to znači da se 
mogu javiti osobno u ambulantu, pristupiti u red sestre i 
pričekati da se terapija putem interneta pošalje u ljekarne. 
Kada dobijemo potvrdu da je ljekarna evidentirala propisa- 
ne lijekove pacijenta, upućujemo da se sa svojom knjižicom 
i karticom dopunskog osiguranja podigne lijek u bilo kojoj 
ljekarni. 

Lijekovi se mogu naručiti i putem telefona ali isključi- 
vo u određeno vrijeme za konzultacije, a to je u jutarnjoj 
smjeni od 12.30 do 13.30, a u poslijepodnevnoj smjeni od 
18.30 do 19.30. Prilikom telefonskog naručivanja osoba 
mora držati otvorenu telefonsku liniju sve dok ne dobije 
potvrdu da lijek može podići. Kod podizanja lijeka treba 
obavezno imati zdravstvenu iskaznicu i karticu dopunskog 
osiguranja osobe za koju je lijek propisan. 

*** Nakon ukidanja klasičnih recepata uslijedilo 
je i ukidanje uputnica za vađenje krvi, a slijedi i ukida- 
nje uputnica za ostale specijalističke preglede. Kako to 
funkcionira? Ima li problema i kako na sve to reagiraju 
osiguranici? 

*** Što se tiče uputnica, za sada su to samo uputnice za 
primarni laboratorij, tj. za vađenje krvi u Krapini. Za druge 
uputnice kao što su specijalistički pregledi, laboratorijske 


pretrage u bolnicama i ostalo nema promjena, ali će one 
prema najavama iz Ministarstva uskoro biti uvedene. Pozi- 
tivno je to što pacijenti sada obave laboratorijsku pretragu, a 
nalaz izravno internetom stiže u ambulantu koja je pretragu 
naručila, tako da pacijenti ne trebaju gubiti vrijeme za podi- 
zanje nalaza. No i tu ima problema jer ima slučajeva da bo- 
lesnik treba s nalazom ići do specijaliste, a nema potrebnog 
papira. U tom slučaju ipak treba ići u labaratorij po nalaz ili 
ga mi u ambulanti moramo prepisivati. 

** U proteklih desetak godina, od kada Vi obavljate 
privatnu praksu zdravstvene zaštite u Radoboju, Općina 
je uglavnom pomagala u skladu sa svojim mogućnostima 
kako bi zdravstvena zaštita stanovništva bila što bolja. 
Može li po Vašem mišljenju na tom planu biti još više su- 
radnje kako bi bolesnici što lakše ostvarivali svoja prava? 

** Za sada je najveći problem što u Radoboju nema 
ljekarne, pa bolesnici po lijek moraju odlaziti u Krapinu ili 
druga mjesta. Najbolje bi bilo kada bi se pronašla moguć- 
nost da u Radoboju na jednom mjestu imamo zdravstve- 
nu i zubnu ambulantu te ljekarnu. Naime, iako je prostor 
zdravstvene ambulante adaptiran, on ipak ne odgovara svim 
potrebama. Stoga bi bilo dobro da se razmisli o zajedničkoj 
akciji svih zainteresiranih kako bi uvjeti za pružanje zdrav- 
stvene zaštite bili što bolji. 


*“*Imate li kakvu poruku za svoje pacijente s ciljem 
dai Vii oni budete što zadovoljniji i da zajedno imate što 
manje problema? 

** Prije svega ovim bih putem htjela zahvaliti svim 
osiguranicima koji su nam ukazali povjerenje, posebno bih 
se željela zahvaliti svojoj medicinskoj sestri Višnji Herak 
na nesebičnom davanju i predanosti poslu, jer se u svakom 
trenutku pacijenti i ja možemo na nju osloniti i dobiti svaku 
pomoć. 

Najvažnija poruka za sve pacijente bila bi da za na- 
ručivanje recepata i razne konzultacije zovu u određe- 
no vrijeme, a to je kako je već navedeno u prijepodnev- 
noj smjeni od 12.30 do 13.30, a u popodnevnoj od 18.30 
do 19.30 sati. Za hitne slučajeve može svatko zvati u 
bilo koje vrijeme. Naime, stalna zvonjava telefona za vri- 
jeme redovitog rada ometa kako mene tako i medicin- 
sku sestru i sve to utječe na normalno odvijanje posla, a 
i pacijenti koji se nalaze u čekaonici su zakinuti jer gubi- 
mo vrijeme kada se moramo javljati na telefonske pozive. 
(vir) 

SAVJETI ZA POLJOPRIVREDNIKE 


Hrvatska poljoprivredna komora, Područni odjel 
Krapinsko-zagorske županije, Ispostava Krapina, orga- 
nizira predavanje za poljoprivrednike s područja Općine 
Radoboj koje će se održati u četvrtak 3. ožujka 2011. s 
početkom u 18 sati u Vatrogasnom domu Radoboj. 

Teme predavanja su: uvjeti za ostvarivanje prava na 
poticaje i subvencije, mogućnost dobivanja sredstava iz 
predpristupnih fondova Europske unije, te novi pravil- 
nik o direktnim plaćanjima u poljoprivredi. Predavanja 
će održati dipl. inž. agronomije Sandra Majsec, te viši 
stručni savjetnik Georg Gal. 

Za vinogradare i vinare posebno će se održati pre- 
davanje o njegovanju vina te o proljetnim radovima u 
vinogradima. 

Odvojite sat, dva vremena u četvrtak 3. ožujka od 
18 sati i dođite u Vatrogasni dom Radoboj, sigurno ćete 
saznati dosta toga što će vam koristiti . ( vir) 


KONCESIJA ZA DIMNJAČARA 


Temeljem Zakona o koncesijama i Zakona o ko- 
munalnom gospodarstvu, Općina Jesenje dužna je ras- 
pisati natječaj za davanje koncesija za određene uslužne 
djelatnosti na području općine. Kako  istječu Ugovori 
dosadašnjim koncesionarima koji su obavljali prijevoz 
pokojnika te dimnjačarske poslove, raspisani su sljede- 
ći natječaji; natječaj za prikupljanje ponuda za davanje 
koncesije obavljanja dimnjačarskih poslova na području 
Općine Jesenje i natječaj za prikupljanje ponuda za da- 
vanje koncesije za obavljanje komunalne djelatnosti pri- 
jevoza pokojnika na području Općine Jesenje. Koncesija 
vrijedi 4 godine, od dana sklapanja ugovora, a izabrani 
koncesionari bit će ovlašteni za obavljanje isključivo tih 
djelatnosti na području općine Jesenje. 

POMOĆ U KUĆ NAPREDUJU RADOVI 


Uređenje stare školske zgrade u Radoboju nastavlja se i ove 
godine. Tako je ugrađen dio prozora, ugrađene su instalacije, a 
trenutno se radi na žbukanju unutarnjih zidova. Iako pripremanje 
prostora za Zavičajnu zbirku i druge potrebe Općine Radoboj te 
spašavanje jedne stare zgrade još uvijek ne nailaze na odobravanje 
pojedinaca, konačno uređenje i stavljanje ovog prostora u funkciju 
donijet će višestruku korist našoj sredini. Usporedo s građevinskim 
radovima na samoj zgradi intenzivno se radi i na osmišljavanju 
samih sadržaja Zbirke i sređivanju potrebne dokumentacije. 


Novi prozori na gornjem dijelu stare školske zgrade u Radoboju. 


Prije pet godina pokrenut je projekt “Pomoć u kući", 
kojega su uz pomoć Ministarstva obitelji branitelja i me- 
đugeneracijske solidarnosti pokrenuli grad Krapina i susjedne 
Općine, a provode ga djelatnici Gradskog društva Crvenog 
križa Krapina. U taj projekt uključeno je 26 korisnika s po- 
dručja općine Jesenje, i to su uglavnom osobe koje su starije 
Životne dobi, teško pokretne, koje žive same u kućanstvu i ne- 
maju nikoga tko bi se za njih brinuo. Jedna od tih je Dragice 
Košanski iz Lužana, kod koje smo zatekli gerontodomaćicu 
Zdenku Jedvaj koja pomaže toj 80-dvogodišnjoj starici, kojoj 
još uvijek ne silazi vedrina s lica, samo da je zdravlje malo više 
služi kako bi se mogla bolje kretati. Dragicu su gerontodo- 
mačice počele posjećivati tek prošle jeseni, jer kako je rekla, 
susjede su je odgovarale da takav vid pomoći nije dobar. Sad 
tek vidim kaj sam propustila započela je Dragica i nastavila- 
teško sam pokretna jer mi je puknuta noga, kosti su stare pak 
se neće dobro srasti, no od kad mi ova ženska dolazi u kuću 
puno mi je lakše. Opere mi suđe, pospremi krevet, opere pod, 
veš, donese drva, naravno koliko stigne za sat vremena koliko 
je kod mene. Nađe se vremena koji put i za ispeći štrukle, a 
kaj je najvažnije znate nama starima koji živimo sami, uvijek 
dobro dojde i lijepa riječ. Gerontodomačice uz te sitne ku- 
ćanske poslove nose po potrebi lijek starijima, plate im račune 
na pošti, kako je rekla Zdenka obavljaju sve poslove kao da su 
kod kuće, i raduje ih što mogu pomoći tim starijim osobama. 
Kako nam je na kraju rekla domaćica Dragica- lijepo je toi 
zahvaljujemo se Općini što nam pomaže i na taj način nama 
starima ove samačke dane čini ljepšim, još kad bi nas barem 
mogle posjećivati dva puta tjedno. 


Prva dva mjeseca ove godine donijela su nam i proljeće i zimu. Krajem siječnja i 
početkom veljače bilo je toplo vrijeme pa su se pojavili i prvi vjesnici proljeća. No veljača 
je pokazala svoju prevrtljivu ćud pa je zahladilo, a dobili smo, doduše malu, ali ipak bijelu 
pošiljku koja po svemu sudeći ne smeta ni ovoj maci. 

KUD "ZAGOREC" I OŠ SIDE KOŠUTIC 
RADOBOJ 


ORGANIZIRAJU 


FAŠNIK u RADOBOJIJ 


H NEDELJU, 06.03.2011. OB 1 VURE 
POPOLDAN 


SVI  ZAMASKIRANI NEK  DOJDEJU NA 
IGRALISTE PRI OSNOVNE SKOLE POLEG 
ŠPORTSKE DVORANE. IGRALA NAM BU JEDNA 
OD NASE TRI PLEH MUZIKE A NAJBOLJE 
ZAMASKIRANI BUJU DOBILI NAGRADE. SVI STE 
POZVANI DA DOJDETE ZAMASKIRANI. 


P.S. LJETES BUJU NAČELNIK OPČINE I NJEGOV ZAMENIK 
OB SVOJEM TROŠKU SKUHALI VINE, ČAJ I KLOBASE. 


POČECI SEOSKOG TURIZMA 


Obitelj Jurinjak iz Radoboja 245 odlučila se za 
novi vid osiguravanja sredstava za život. Uredila je i 
otvorila dva apartmana za smještaj gostiju. Nalaze 
se na Lopaticama, uz cestu Krapina — Irški Vrh 
— Radoboj. 

Apartmani su kategorizirani s oznakom tri 
zvjezdice i u svaki se može smjestiti po pet osoba. 
Krene li posao kako očekuju, planiraju proširenje za 
još dva apartmana. 

Zainteresirani mogu više informacija dobiti na 


e-mail: www.jurinjak.net (vir) 


"e 


Krapinsko-zagorska županija 5. ožujka or- 
ganizira petu manifestaciju ,»Babičini kolači“, koja 
će biti održana u Radoboju, općini iz koje dolazi 
prošlogodišnja pobjednica Mandica Kogaj. Na na- 
tječaj se javilo 40 zainteresiranih, što je rekordan 

broj. 


U subotu 5. ožujka od 15 sati moći ćete kušati naj- 
bolje kolače u sportskoj dvorani Osnovne škole Side 
Košutić u Radoboju. 


Tako je to bilo prije godinu dana u Humu na Sutli, 


BABIČINI KOLAČI U RADOBOJU 


Prošlogodišnja manifestacija “Babičini kolači" održana je 
u Humu na Sutli. To je peta po redu priredba na kojoj naše bake, 
žene i majke pokazuju znanje u pripremanju originalnih kolača. 
Zahvaljujući prošlogodišnjoj pobjednici Mandi Kogaj iz Kraljevca, 
manifestacija će se ove godine održati u Radoboju u subotu 5. 
ožujka. Priredba se održava u organizaciji Županijskog ureda za 
poljoprivredu, čiji je pročelnik mr. Luka Čulak, inače radobojski zet, 
izjavio da će ovogodišnja peta po redu priredba biti najveća jer se 
prijavilo četrdesetak žena. Izložba i ostale manifestacije uz izbor 
najboljeg babičinog kolača, održat će se u školskoj sporskoj dvorani 
u Radoboju, a za posjetitelje se priprema niz zanimljivih događanja. 

Dakle, u subotu 5. ožujka od 15 sati u radobojskoj sportskoj 
dvorani moći ćete uživati u kušanju kolača žena iz cijele Krapinsko- 
zagorske županije, uz raznovrstan kulturno-zabavni program, zabavu 
i druženje. Uz nastup već dobro poznatih zabavljača s kajkavskog 
govornog područja, predviđen je nastup domaćih poznatih i manje 
poznatih zabavljača, od mažoretkinja, do glazbenih sastava i pjevača. 

Za Radoboj će svakako biti i događaj dolaska autobusa žena 
iz općine Jarmina, gdje je načelnik Andrija Draganić, porijeklom iz 
Radoboja. 

Sve u svemu, rezervirajte subotno poslijepodne 5. ožujka za 
dolazak u sportsku dvoranu u Radoboju, jer tu će biti mnogo toga 
što će vas oduševiti i ostati u nezaboravnom sjećanju. (vir) 

POČELO JE PRIJE STO GODINA 


Potplaćenost, nezaposlenost, siromaštvo - kruta realnost 
današnje Hrvatske koja ima još jedno nepobitno obilježje - pretežito 
je u ženskom rodu. 

Prošlo je točno sto godina od kada se u nekoliko europskih 
zemalja po prvi puta počeo obilježavati Međunarodni dan žena. One 
su, prije sto godina, tražile bolje plaće, bolje radne uvjete i, ukratko, 
borile su se protiv osobnog siromaštva ali i siromaštva svojih obitelji. 

Žena u 21. stoljeću, nažalost, još uvijek traži bolju plaću, 
bolje radne i životne uvjete. Uz to je svakih _8 sekundi jedna žena 
zlostavljana, svakih 6 minuta jedna žena silovana, svake minute 1 
žena umre od posljedica trudnoće i poroda, u najvećem broju kao 
posljedice zanemarivanja i zlostavljanja. 

Žene se i dalje percipiraju isključivo kroz ulogu supruge 
i majke. Uzroke takve podjele uloga između muškaraca i žena 
možemo tražiti možda u biološkim razlikama muškarca i žene, 
možda u mitovima, ali mnogi sociolozi polaze od pretpostavke 
da ljudsko ponašanje uglavnom određuje i usmjerava kultura, tj. 
naučeni recepti za ponašanje, koji su zajednički svim članovima 
društva. Razdvajanje putova socijalizacije prema spolu započinje 
vrlo rano. Malim djevojčicama kupuju se lutke, pohvaljuje se njihova 
poslušnost i poniznost, potiču se igre u kojima se reproduciraju 
stereotipi o ženi kao domaćici, dami i slabom emocionalnom biću. 
Dječacima se kupuju pištolji i agresivne igračke, pohvaljuje njihova 
samokontrola, agresivnost, snaga i odlučnost, potiče herojski 
kompleks i životna ambicija, dojam superiornosti, odgovornosti i 
dominacije. Patrijarhalna obitelj ima potrebu za jasnim odvajanjem 
uloga, prava i dužnosti, modela ponašanja i vrlina muškaraca i žena. 

U takvom svjetlu, kakav je položaj žene u Hrvatskoj danas? 
* > žene su za jednak rad manje plaćene 
* — izvrgnute su seksualnom uznemiravanju i šikaniranju 
* > evidentna je ekonomska nejednakost 
* > ženei dalje imaju slab pristup politici i vodećim pozicijama 
* > među zaposlenima na određeno vrijeme većinu čine žene 

Razlika u plaćama muškaraca i žena u prosjeku iznosi 11% na 
štetu žena. Žene su također suočene sa većom razinom nezaposlenosti 
(koja općenito rapidno raste, te je tako brojka u veljači 2011. godine 
dosegla 334.378), a i kada su zaposlene u velikom broju slučajeva 
su, nažalost, prve na listama za otpuštanje. Rodna neravnopravnost 
tu ne staje jer imamo isto tako gotovo podrazumijevajuću razliku u 
mirovinama od oko 23% - ponovno na štetu žena. Ali niti to nije bilo 
dovoljno. Žene su sada dobile i ,pravo“ da rade jednako dugo kao 
muškarci kako bi stekle uvjete za umirovljenje. S druge pak strane, 
u Republici Hrvatskoj ima više žena nego muškaraca sa visokim 
obrazovanjem, magisterijem ili doktoratom što govori da među 
njima očigledno postoji veliki, obrazovani potencijal kojeg bi trebalo 
staviti u službu zajedničkog napretka. 


UREĐENJE IGRALIŠTA U GORNJOJ ŠEMNICI 


Na zahtjev mlade populacije Gornje Šemnice i osta- 
lih korisnika koji svoje slobodno vrijeme provode bave- 
ći se sportom na igralištu u Gornjoj Šemnici, Općina 
Radoboj krenula je u proširenje i uređenje igrališta, te 
prilaznog ulaza u vatrogasni dom. Kako bi se povećala 
sigurnost korisnika igrališta, oko njega je izgrađena za- 
štitna ograda u dužini od 38 metara. Nakon završenog 
proširenja slijedi asfaltiranje cijelog igrališta, uredit će se 
golovi, te postaviti ostala potrebna oprema za bavljenje 
sportom. Stanovnici Gornje Šemnice moći će se pohva- 
liti svojim novouređenim igralištem na tradicionalnom 
malonogometnom turniru koji se svake godine održava u 
Gornjoj Šemnici, do kada se i planira završetak cjeloku- 
pne investicije.( B. O.) 


Stoga SDFŽ smatra: 
da politika rodne ravnopravnosti, odnosno rodno osviještena 
politika mora postati sastavnim dijelom svih relevantnih 
strategija društvenog i gospodarskog razvoja; 
da treba razviti sustav realnih i održivih poticajnih mjera za 
zapošljavanje žena, prekvalifikaciju, usavršavanje i obrazovanje 
u značajnijoj mjeri; 
da treba osnažiti socijalne usluge: za djecu predškolske i školske 
dobi, cjelodnevne skrbi za starije osobe i slično; 
da treba započeti s izradom dugoročno održive mirovinske 
strategije, s naglaskom na razmatranje zakonskih mogućnosti 
za primjerenije reguliranje prava na mirovinu za žene; 
da treba ulagati u informiranje i obrazovanje o izradi rodno 
osjetljivih proračuna na lokalnoj, regionalnoj i nacionalnoj 
razini 

Ravnopravnost nije zahtjev za poravnanjem razlika između 
muškaraca i žena nego težnja žena da same zastupaju svoje interese, 
jednako kao i muškarci. 

I zato, dragi muževi, očevi, sinovi i ostali muškarci, ne 
trebate nam poklanjati cvijeće ni parfeme uz ,naš dan“. Vratite nam 
samo ono što nam pripada, a to je: 

“POLA NEBA, POLA ZEMLJE I POLA MOĆI" 
mr. Dunja Špoljar 


TEMATSKA SKUPŠTINA 


U okviru obilježavanja ovogodišnjeg Dana žena u 
radoboju će se 5. ožujka u Vatrogasnom domu s početkom 
u 18 sati održati tematska skupština Socijaldemokratskog 
foruma žena pod motom «Za nasilje nema opravdanja». 


USPJEŠNA GODINA ZA VATROGASCE 


Dobrovoljno vatrogasno društvo Jesenje održa- 
lo je redovitu izborno-izvještajnu skupštinu. Iz izvješća 
predsjednika DVD-a Mirka Buzine, moglo se čuti da je 
protekla godina ocijenjena uspješnom; kupljeno je novo 
navalno vozilo NISSAN koje je opremljeno cisternom 
od 300 litara i visokotlačnim sklopom s dvije cijevi. U 
protekloj godini velika pažnja posvećena je školovanju 
i obuci vatrogasaca; tečaj za ispitanog vatrogasca poha- 
đao je i uspješno završio 21 polaznik, a dvojica članova 
položila su ispit za vatrogasnog dočasnika. Vatrogasna 
mladež je po prvi puta boravila na ljetovanju u vatro- 
gasnom kampu u Fažani. Jedan član boravio je tijekom 
ljetnih mjeseci na dislokaciji na Jadranu. Proveden je i 
velik broj manjih aktivnosti glede preventivne zaštite od 
požara. Zapovjednik DVD-a Dragutin Kranjčec iznio je 
podatak da je na području koje pokriva DVD Jesenje u 
protekloj godini evidentiran 1 požar, i to na stambenom 
objektu koji je, unatoč brzoj intervenciji i velikom broju 
vatrogasaca, pretrpio značajnu štetu. Vršen je dovoz pitke 


Nenad Kranjčec prima Uvjerenje o uspješno položenom tečaju 


SMOTRA KAZALIŠNIH AMATERA 


U Domu Kulture u Gornjem Jesenju 13. ožuj- 
ka biti će održana XIV Smotra kazališnih amatera 
KZŽ-e. Na smotru se prijavilo 7 kazališnih družina uz 
domaćina AKUD “Žensko kazalište", još su se prijavili; 
ADK “Sveti Križ Začretje" iz Začretja, dramska sekcija 
KUD-a Pregrada iz Pregrade, dramska družina KUD-a 
“Naša lipa" iz Tuhlja, KUD “Krapina"iz Krapine, KUD 
“Lobor"iz Lobora, KUD “Sv. Ivan Krstitelj" iz Martinca 
Orehovičkog. Za sve ljubitelje kazališnog amateriz- 
ma koji su željni smijeha neka dođu u Dom kulture u 
Gornjem Jesenju. Početak je u 13h, a ulaz je slobodan. 

Radno predsjedništvo na skupštini DVD-a 


vode, očišćena su i ispumpana 4 bunara. Vatrogasci su 
aktivno bili uključeni u obilježavanje prigodnih datuma; 
Dana općine, Tijelova, Sv. Florijana. DVD posjeduje 90 
% opreme koja je propisana prema Pravilniku o opre- 
manju centralnih vatrogasnih društava. U društvu djeluju 
42 aktivna člana (1 časnik I. klase, 1 časnik, 7 dočasni- 
ka, 12 vatrogasaca I. klase, 21 ispitani vatrogasac), te 11 
članova vatrogasne mladeži i 10 veterana. Nakon pod- 
nesenih izvješća i rasprave, polaznicima tečaja priznanja 
je uručio Boris Uhernik, v.d. predsjednika Vatrogasne 
zajednice KZŽ-a. Zamjenik načelnika, Josip Draganić, 
istaknuo je da je suradnja Općine i DVD-a te ostalih 
udruga s područja općine na visokom nivou, što se vidi 
iz dodatno odobrenih sredstava za nabavu novog vozila. 
Vatrogascima je poželio uspjeh u daljnjem radu i narav- 
no, čim manje intervencija. 

Skupštini su, kao gosti, nazočili već spomenu- 
ti vd. predsjednika Vatrogasne zajednice KZŽ-a Boris 
Uhernik koji je u obraćanju okupljenima istaknuo da ga 
raduje podatak što je u protekloj godini velik broj članova 
završio određene vidove školovanja. Također se zahva- 
lio na uspješnom domaćinstvu i organizaciji tečaja koji 
je proveden tijekom prosinca u vatrogasnom domu u G. 
Jesenju, a koji su pohađali i članovi susjednih DVD-a. 
»9»amo dobro obučeni i opremljeni vatrogasci brzo i kva- 
litetno ispunjavaju svoje zadatke“, završio je Uhernik. 
Skupštini su nazočili i članovi susjednih DVD-a; 
Krapina, Đurmanec, Petrovsko, Radoboj, Golubovec, 
Bednja, Josipdol, Šemnica. Nakon službenog dijela, na- 
stavljeno je druženje i domjenak. 


VINOGRADARI | VINARI IDU NA IZLET 


Udruga vinogradara i vinara «Radobojski paj- 
daši» planira jednodnevni izlet u subotu 12. ožujka. 
Programom se predviđa obilazak poljoprivrednih dobara 
Agronomskog fakulteta u Zagrebu te nekoliko vinotočja 
u bližoj zagrebačkoj okolici. Dio troškova izleta pokrit će 
Udruga, a 150 kuna odvojit će svaki izletnik. Nastavak je 
to prakse da radobojski vinogradari i vinari obilaze pro- 
izvođače na drugim područjima kako bi stekli što više 
saznanja o proizvodnji i plasmanu svojih proizvoda. (vir) 


NOVOSTI IZ OŠ JESENJE 


Kao i proteklih godina i ove se održalo natjecanje iz vjeronauka 
— Vjeronaučna olimpijada. Na županijskom natjecanju u Varaždinu, 
sudjelovao je velik broj škola sa područja Varaždinske biskupije kojoj 
pripada i naša župa G. Jesenje. Tako su se učenici naše škole ove 
godine ponovno natjecali na Vjeronaučnoj olimpijadi. 

Našu školu predstavljali su učenici 8.razreda: Ivana Buzina, 
Jasmina Ranogajec, Brankica Jedvaj i Josip Cvilko. Za natjecanje 
ih je pripremao učitelj vjeronauka Danijel Mežnarić, mag.teologije. 
Svojim trudom postigli su zavidan rezultat. Ušli su među prvih šest 
škola koje su ušle u drugi krug natjecanja. Na međužupanijskom/ 
biskupijskom natjecanju vjeronaučne olimpijade, koja su za učenike 
osnovnih i srednjih škole s područja Varaždinske biskupije održana 
u petak 18. veljače u Varaždinu, naša ekipa je imala malo manje sreće 
pa se nisu uspjeli plasirati na državno natjecanje. 

Bez obzira na to, našu su školu prikazali u najboljem svjetlu, a 
mi se i dalje ponosimo njima. 

U svakom slučaju ostvariti 8.mjesto među 120 škola sa pod- 
ručja Varaždinske, Međimurske i Koprivničko-križevačke županije, 
kao jedina škola iz Krapinsko-zagorske županije je rezultat vrijedan 
svake pažnje i posebne pohvale. 

Petra Klasić, 8.r 


NATJECANJE iZ POVIJESTI 
U OŠ GORNJE JESENJE 


U Osnovnoj školi Gornje Jesenje 19. siječnja 2011. održala 
se prva razina natjecanja iz povijesti - školsko natjecanje. Na tom 
natjecanju sudjelovale su osmašice Petra Klasić, Tajana Grinžek 
i Anamarija Galović. Djevojke su postigle vrlo dobre rezultate. 
Odličan rezultat je postigla Anamarija Galović i on joj je omogućio 
sudjelovanje na Županijsko natjecanje. Županijsko natjecanje 
Krapinsko-zagorske županije održat će se u OŠ Gornje Jesenje 1. 
ožujka 2011. 

Pripremili smo vam intervju s Anamarijom u kojem govori o 
svojim dojmovima i planovima za budućnost. 

Sudjelovala si na školskom natjecanju iz povijesti, jesi li 
mislila da imaš šanse proći na daljnje natjecanje? 

Pošto su na natjecanju bila samo pitanja iz gradiva 8.razreda, 
nije bilo baš teško. Zato sam smatrala da imam šanse za županijsko 
natjecanje i to je za mene veliki uspjeh. 

Koliko si bodova imala na školskom natjecanju? 

Mislim, da sam imala 61 od 70 bodova.Imala sam 86% i to je 
bilo dovoljno da idem dalje. 

Koliko si truda uložila u natjecanje? 

Iskreno, više sam se učila povijest drugih razreda nego osmi 
razred. Rekli su nam da trebamo učiti i druge razrede pa je već i to 
na neki način bila priprema za županijsko natjecanje. 

Očekuje te još i županijsko natjecanje, misliš li da možeš 
ostvariti dobar rezultat? 

Mislim da mogu biti bolja nego na školskom natjecanju. 
Možda su neki učenici i bolji od mene pa oni više zaslužuju prvo 
mjesto od mene. Uvijek se može bolje, a i to natjecanje će mi pomoći 
pri upisu u srednju školu. 

Što i tko ti pomaže da tvoji rezultati budu dobri? 

Imam veliku volju za čitanjem raznih enciklopedija i lektira. Iz 
njih naučim vrlo važne informacije pa tako i one informacije vezane 
uz povijest. Za natjecanje me priprema prof. Mario Hranj, učitelj 
povijesti. 

Čime se baviš u slobodno vrijeme? 

Nemam baš puno slobodnog vremena jer imam obaveze 
vezane uz školu i pomaganje roditeljima. I sama ne znam kako 
sve stignem. Kad uhvatim malo vremena, čitam enciklopedije ili 
znanstvene časopise te surfam po internetu (naravno neke teme 
vezane uz povijest). 

Koji su tvoji planovi u životu i imaju li oni veze s poviješću? 

Željela bih ići u jezičnu gimnaziju, a studirala bih slavenske 
jezike. To na neki način ima veze s poviješću. 

Razgovarala: Martina Turibak, 8.r 


POSJET TENISKOM TURNIRU 
ZAGREB INDOORS 2071. 


Dana 01.02.2011. organizirana je terenska nastava u Zagreb 
pod vodstvom profesora Radovana Cesarca. Pridružile su im se 
učiteljice Aleksandra Krklec, Davorka Cerovec i Silvija Zrinščak. 
Turnir Zagreb Indoors se održava tradicionalno u veljači u Velikoj 
dvorani Doma sportova. Tom prilikom učenici predmetne nastave 
prisustvovali su Champion's day-u i mečevima 1.kola u pojedinačnoj 
konkurenciji i igre parova. U teniskom turniru od hrvatskih tenisača 
pojedinačno su nastupili su Marin Čilić, Ivan Dodig, koji su startali 
sa pobjedama. Dok je meč parova u kojem je nakon dugo vremena 
nastupio i Goran Ivanišević u paru sa Čilićem, bio posebno zani- 
mljiv no uz naše navijanje, nažalost na kraju je pobijedila je supar- 
nička ekipa. Između setova imali su male pauze, za igranje Nintendo 
Wii. Poslije turnira Ivan Dodig je dijelio autograme, koje su i naši 
učenici naravno strpljivo čekali. Poslije autograma bilo je organizira- 
no fotografiranje sa našim tenisačem, kasnijim pobjednikom turnira. 

Taj dan je bio nezaboravan dan i učenici bi ga rado ponovili te 
svi jedva čekaju slijedeću godinu i Zagreb Indoors 2012. 

Sara Gašparić i Ana Draganić, 6.r. 


IZVJEŠĆE SA ŠKOLSKOG NATJECANJA iZ 


INFORMATIKE 


09.veljače 2011. Održano je Školsko natjecanje iz 
informatike. Ove godine po prvi puta učenici su imali 
mogućnost natjecanja u novoj kategoriji za osnovnoš- 
kolce Osnove informatike, koja obuhvaća nastavni plan 
i program informatike od 5.-8.razreda. Na školsko na- 
tjecanje prijavljeno je deset učenika od 5.-8. razreda. Na 
školskom natjecanju su ostvareni slijedeći rezultati: 


1. Josip Cvilko, 8.r 25 bodova 
2. Igor Jedvaj, 8.r. 21 bod 
3. Martin Bosak, 7.r 16 bodova 


Na Županijsko natjecanje iz informatike koje će se 
održati 14.03.2011. u Konjščini pozvan je učenik Josip 
Cvilko, učenik 8.razreda. Sretno! ETV 


TURNIR BRAČNIH PAROVA U BELOTU 


Pod pokroviteljstvom Š.K.U.G.-a »Josip Poljak“ u subotu, 
29.siječnja 2011. održan je turnir bračnih parova u belotu u pro- 
storijama Društvenog doma u Jazvinama. Na prvom turniru takve 
vrste okupio se popriličan broj bračnih parova koji su odlučili isku- 
šati svoju sreću, njih 21 i to ne samo iz Krapinsko-zagorske županije 
već i Varaždinske. Iako se često sumnja u ženske sposobnosti što 
se tiče kartanja belota, žene su se ovog puta iskazale i pokazale da 
im nije mjesto samo u kuhinji. Zahvaljujući odličnim igrama, prvo 
mjesto su osvojili Zdravka i Dragutin Poljak iz Varaždina, dok su 
boje Krapinsko-zagorske županije branili, osvojivši drugo mjesto, 
Dragica i Ivica Kunštek iz Jazvina. Treće mjesto pripalo je bračnom 
paru Smrekar, Dijani i Dragutinu iz Krapinske Straže, dok su četvr- 
to mjesto osvojili Ivka i Zdravko Marinec iz Varaždina. 


Ovakva vrsta turnira novost je za inače vrlo aktivnu Športsko- 
kulturnu udrugu Josip Poljak, međutim i u tim vodama udruga se 
spretno snašla. Za pobjednike su osigurali diplome i mali znak pa- 
žnje, a svim sudionicima pružili nezaboravno iskustvo. Ovaj uspješan 
turnir dokazuje kvalitetu udruge koja se brine za potrebe cijele za- 
jednice i organizira raznolike događaje u kojima može svatko za sebe 
nešto pronaći, od djece do odraslih, muških, ženskih, a sada i bračnih 
parova. Uz to udruga potvrđuje i staru narodnu “dobar glas daleko 
se čuje", jer u aktivnostima koje organizira sudjeluje sve više ljudi i 
ne samo iz Krapinsko-zagorske županije već i šire, što pokazuje i 
posljednji turnir bračnih parova u belotu gdje su sudjelovali i parovi 
iz Varaždinske županije. Nadajmo se da je ovaj turnir početak duge i 
uspješne tradicije. (M. T') 

BELOT | U JESENJU 


Udruga za sport i rekreaciju Jesenje u zimskim 
mjesecima kada nema značajnijih sportskih događanja 
na vanjskim terenima, tradicionalno organizira turnir u 
belotu. Peti po redu turnir održan je u domu Kulture 
u Gornjem Jesenju. Kotizacija po osobi iznosila je 50 
kuna, a na turnir se prijavilo 20 parova. Igralo se na 
dvije dobivene partije, a nakon prvog kruga mogla se 
ponovno uplatiti kotizacija. Kao najbolji igrači belota na 
turniru bili su Anđelko Draganić i Krešo Jedvaj, te im 
je pripala nagrada u iznosu od 1.000,00 kuna. Anđelko 
Artić i Alen Kovačec osvojili su drugo mjesto i 500,00 
kuna, dok su treće mjesto i iznos od 300,00 kuna osvojili 
Jurica Janžek i Katarina Maligec (jedina ženska osoba 
koja je sudjelovala na turniru). Turnir je trajao do ranih 
jutarnjih sati, a sudionicima turnira bila je osigurana 
ponuda jela i pića koja je uračunata u kotizaciji. 


Uz razumijevanje naše Općine za život mladih, 
uspjeli smo dobiti slobodan i besplatan termin za rekrea- 
ciju u dvorani u Radoboju. 

Termin je nedjeljom u trajanju od 2 sata (točno vri- 
jeme ćemo naknadno dogovoriti). 

Molimo sve zainteresirane da se jave na mail: mate- 
jatopolovec&yahoo.com . 

Potrebno je napisati svoje ime i sport za koji ste za- 
interesirani jer će svaki vikend biti zastupljen drugi sport 
(od nogometa, odbojke, košarke) ... za svakog po nešto ... 

Javite se što prije da možemo dogovoriti pojedinosti 
sa školom i Općinom. 


SAVJET MLADIH OPĆINE RADOBOJ 


FAŠNIČKI TURNIR U BELI 


Š.K.U.G. »Josip Poljak“ organizira fašnički turnir 
u beli koji će se održati 5.ožujka 2011. u prostorijama 
društvenog doma u Jazvinama. Prijave ekipa se prima- 
ju na dan turnira od 17 h, a početak natjecanja je u 18 
sati. Kotizacija po ekipi je 100 kn. Prve tri ekipe čekaju 
novčane nagrade. VIDIMO SE! 

STJEPAN TURČEC 


Radobojsko područje poznato je po mnogim znamenitosti- 
ma. Sada, u vrijeme održavanja godišnjih skupština dobrovoljnih 
vatrogasnih društava, neprimjetne ostaju neke značajne pojedinosti. 
Tako je u Radoboju tradicija dobrovoljnog vatrogastva vrlo duga. 
U Radoboju je, naime, dobrovoljno vatrogasno društvo osnova- 
no 1928. godine kao četvrto na području Hrvatskog zagorja. Uz 
njegovanje vatrogastva u našoj su sredini godinama postojali ljudi 
koji su doprinosili razvoju zaštite od požara i na okolnim prosto- 
rima. Tako su zapaženi vatrogasni djelatnici u prošlosti bili među 
ostalima: Andrija Došen, Mirko Tušek, Josip Broz, Vinko Rihtar, 
Stjepan Ranogajec, Mijo Jurinjak, Stjepan Kveštak, Josip Dunaj i 
Stjepan Turčec. Nastavljajući tradiciju, danas se na mjestu zapovjed- 
nika Javne vatrogasne postrojbe Krapina nalazi Marijan Lovrenčić 
iz Gornje Šemnice, a tu možemo svrstati i Borisa Uhernika, koji 
doduše nije rođeni Radobojec, ali je tu počeo ostvarivati vatrogasnu 
karijeru koju trenutno nastavlja kao vršitelj dužnosi predsjednika 
Vatrogasne zajednice Krapinsko-zagorske županije. 

Prostor u ovom broju Radobojsko Jesejanskog lista poklonit 
ćemo jednom od njih, a to je STJEPAN TURČEC. 

Stjepan Turčec rođen je u 
Radoboju u seljačkoj obitelji i kao 
mnogi naraštaji, nakon osnovne ško- 
le u Radoboju krenuo je u krapinsku 
Gimnaziju. Tada je u Radoboju bila če- 
tverogodišnja osnovna škola, pa je sva- 
kodnevno u Krapinu pješice išlo gotovo 
stotinjak učenika. Tadašnja Gimnazija 
koja je imala osam razreda, za radoboj- 
sku djecu bila je mogućnost stjecanja 
osnovnih znanja za buduća zanimanja. 
Za vrijeme trajanja školske godine, u 
jesen, zimu i proljeće, iz Radoboja je 
svakog jutra kretala kolona učenika od 
onih od 11 do onih od 18 godina sta- 
rosti. Naravno da se u takvoj situaciji 
znalo tko je stariji. Možda se od svih 
radobojskih đaka u tome najviše isticao upravo Stjepan Turčec. Već 
u sedmom razredu Gimnazije preuzeo je ulogu vođe radobojskih 
učenika. Ujutro je tako bilo okupljanje već u šest sati ispred tadašnje 
gostionice koja se nalazila u rodnoj kući Side Košutić u Radoboju. 
Nastava je počinjala u 8 sati pa su radobojski đaci imali dosta vreme- 
na da stignu pješice od Radoboja do Krapine. Turčec je, kao stariji, 
znao iskoristiti tu činjenicu. Svake je večeri kod kuće pročitao dio 
neke knjige, uglavnom su to bili romani Karla Maya i Zane Greya, 
da bi sadržaj drugog jutra prepričavao koloni učenika na putu prema 
školi. No ta usluga nije bila besplatna. Svakog dana mlađi učenici 
morali su svom pripovjedaču nositi torbu sa knjigama što zbog te- 
žine nekima baš i nije bilo ugodno. No bili su to dani koji su nakon 
nastave u Krapini često završavali igranjem nogometa ili obilaskom 
tuđih voćnjaka i vinograda, jer za gablec nitko od tadašnjih daka 
putnika novaca nije imao, pa su koja kruška, trešnja, jabuka ili grozd 
dobro došli. 

Gimnazija je tada za mnoge bila samo polazna osnova za dalj- 
nje školovanje, a za neke i osnova za prvo zaposlenje. 

Stjepan Turčec nakon završetka Gimnazije nalazi zaposlenje 
kao službenik. Radi u tadašnjim državnim službama, ali i nastavlja 
školovanje uz rad. Kao aktivan mladić biva izabran za predsjedni- 
ka tadašnjeg Općinskog komiteta Narodne omladine u Krapini i tu 
dužnost uz rad kao volonter obavlja do 1962. godine kada dolazi 
do spajanja tadašnjih općina Krapina i Pregrada u jednu općinu. 
Tih dana Turčec poziva autora ovog članka i jednostavno mu kaže: 
«Nakon osnivanja nove općine Krapina ti ćeš biti novi predsjednik 
omladine i tu ćeš dužnost obavljati profesionalno. Tako smo se do- 
govorili jer si svojim radom kao predsjednik omladine u Radoboju 


S. Turčec 1975. godine bio 
Je predsjednik Vatrogasnog 
saveza općine Krapina 


dokazao da to možeš.» Tako je 
budući dugogodišnji vatroga- 
sni funkcionar odredio u neku 
ruku i daljnju karijeru još jed- 
nog Radobojca. No vratimo se 
životu i radu Stjepana Turčeca. 

Kao zaposlenik u tadaš- 
njem Sekretarijatu za unutraš- 
nje poslove općine Krapina, 
završava fakultetsko obrazova- (' 
nje, stječe diplomu pravnika i 
dolazi na mjesto Sekretara op- 
ćinskog Sekretarijata za unu- |. 
trašnje poslove, što u današ- 
njem vremenu odgovara funk- 
ciji načelnika Policijske uprave. 
Sedamdesetih godina pojedini 
mu političari prigovaraju da 
se kao odgovorni dužnosnik 
preblago odnosio prema nosi- 
teljima nacionalističkih pojava 
u Krapini, a to je značilo odlazak sa dužnosti. Zahvaljujući svojim 
stručnim sposobnostima, zapošljava se u općinskoj upravi. Tu obavlja 
mnoge dužnosti do 1992. godine. Nalazi se na čelu pojedinih reso- 
ra u Općini, a stiže i do mjesta tajnika Skupštine općine Krapina. 
Nakon formiranja Krapinsko-zagorske županije prelazi u tu institu- 
ciju i obavlja odgovorne poslove do umirovljenja. 

Za nas je ovom prilikom značajnije što je i kako Stjepan Turčec 
radio na planu zaštite od požara. Još kao djelatnik i rukovoditelj u 
Sekretarijatu za unutrašnje poslove dolazi u priliku da utječe na 
organizaciju dobrovoljnog vatrogastva. Ulazi u DVD Krapina i u 
vatrogasne organe na razini Općine. Polaže ispite za vatrogasce, va- 
trogasne dočasnike i časnike i za svoj rad dobiva brojna vatrogasna i 
društvena priznanja. 

Obavlja tako dužnost predsjednika Vatrogasnog saveza općine 
Krapina, predsjednika Dobrovoljnog vatrogasnog društva Krapina 
te predsjednika Vatrogasne zajednice Krapinsko- zagorske župani- 
je. Odlukom predsjednika Republike Hrvatske, dr. Franje Tuđmana 
1994. godine dobiva Pohvalu za doprinos u organizaciji i razvoju 
vatrogastva u Hrvatskoj, a 1996. godine predsjednik Tuđman od- 
likovao ga je Redom Hrvatskog trolista u prigodi 120. godišnjice 
Hrvatske vatrogasne zajednice za osobite zasluge na humanitarnom 
području. 

U vrijeme obnašanja dužnosti predsjednika Vatrogasne za- 
jednice općine Krapina, Stjepan Turčec ostvario je uz ostalo veli- 
ke rezultate na planu suradnje dobrovoljnih vatrogasnih društava iz 
Hrvatske, Slovenije i Austrije, a mnogi od tada uspostavljenih kon- 
takata traju i danas. Valja naglasiti da je Stjepan Turčec sve do svoje 
smrti održavao svestrane odnose sa dobrovoljnim vatrogasnim druš- 
tvima u općini Radoboj, pružajući im svestranu pomoć. 


S. Turčec je uspješno obavljao i duž- 
nost tajnika općine Krapina. Snimka 
iz 1979. godine 


ra - 
1978. u Radoboju je održana svećanost povodom 50. gidišnjice DVD-a 


Radoboj. 
Uz brojne uzvanike bio je nazočan i S. Turčec, drugi s lijeva u prvom redu 


